Illum, l-UE ppreżentat il-proposta tagħha li tfittex l-impenn tal-membri tal-Organizzazzjoni Dinjija tal-Kummerċ (World Trade Organization, WTO) għal pjan ta' azzjoni kummerċjali multilaterali biex tiġi estiża l-produzzjoni tat-tilqim u t-trattamenti tal-COVID-19, u jiġi żgurat aċċess universali u ġust. B'din il-proposta tagħha lid-WTO, maqsuma f'żewġ komunikazzjonijiet, l-UE tissottolinja r-rwol ċentrali tad-WTO fir-rispons għall-kriżi tal-COVID-19 u tħeġġeġ lill-membri l-oħra tad-WTO biex jaqblu dwar sett ta' impenji, inklużi d-drittijiet tal-proprjetà intellettwali. Il-President von der Leyen qalet: “L-UE wriet b'mod attiv solidarjetà mad-dinja mill-bidu tal-pandemija. L-Unjoni Ewropea awtorizzat l-esportazzjonijiet ta' madwar nofs l-ammont totali ta' vaċċini prodotti fl-Ewropa. L-għan immedjat u urġenti tagħna huwa li niżguraw aċċess ekwu għal pajjiżi bi dħul baxx u medju, biex naqsmu l-vaċċini b'mod usa' u aktar rapidu. U qed inkomplu ngħinu biex tiżdied il-produzzjoni. L-UE tipproponi soluzzjonijiet konkreti fuq perjodu qasir u medju biex jiġi żgurat aċċess universali bi prezzijiet affordabbli. Qed nistenna bil-ħerqa li niddiskuti l-ġimgħa d-dieħla mal-mexxejja tal-G7 dwar kif jista' jinkiseb dan il-għan. Lil hinn mill-kriżi attwali, huwa importanti li tiġi żgurata t-tħejjija globali għal pandemiji futuri: id-diversifikazzjoni tal-manifattura biex ma tkunx ċentralizzata biss f'għadd żgħir ta' pajjiżi u t-tisħiħ tar-reżiljenza tal-infrastruttura tal-kura tas-saħħa fil-pajjiżi l-anqas żviluppati.” Il-Viċi President Eżekuttiv u l-Kummissarju għall-Kummerċ, Valdis Dombrovskis, qal: Il-pandemija għadha magħna u ma jistax ikun hemm lok għal kompjaċenza. Jeħtieġ li nikkonċentraw b'mod urġenti fuq proposti li jaċċelleraw id-distribuzzjoni ekwa tat-tilqim kontra l-COVID-19 madwar id-dinja. F'dan ir-rigward, rispons kummerċjali multilaterali b'saħħtu jista' jagħti spinta enormi fil-ġlieda kontra l-COVID-19. Fir-realtà, il-problema ewlenija f'dan il-mument hija marbuta man-nuqqas ta' kapaċità suffiċjenti ta' manifattura biex jiġu prodotti malajr il-kwantitajiet meħtieġa. L-objettiv irid ikun li jiġi żgurat li kwalunkwe kapaċità ta' manifattura disponibbli u adegwata kullimkien fid-dinja tintuża għall-produzzjoni tat-tilqim tal-COVID-19.” Aktar dwar il-proposta tal-UE L-UE titlob lill-gvernijiet biex: L-ewwel element għandu l-għan li jillimita l-użu ta' restrizzjonijiet fuq l-esportazzjoni u jżomm il-ktajjen tal-provvista miftuħin. Il-pajjiżi li jipproduċu l-vaċċini jinħtyieġ li jkunu lesti li jesportaw sehem ġust mill-produzzjoni domestika tagħhom. Il-ktajjen tal-provvista huma interkonnessi ħafna u jinħtieġ li ma jiġux imfixkla. Barra minn hekk, l-UE tqis li l-provvisti għall-Faċilità COVAX ma għandhom qatt jiġu ristretti, u l-ebda miżura ma għandha tillimita l-kummerċ fl-inputs meħtieġa għall-produzzjoni tal-vaċċini u t-trattamenti kontra l-COVID-19. It-tieni element jistieden lill-gvernijiet biex jinkoraġġixxu u jappoġġaw bil-qawwa lill-manifatturi u l-iżviluppaturi tal-vaċċini biex jespandu l-produzzjoni u jiżguraw provvista affordabbli ta' vaċċini lil pajjiżi bi dħul baxx u medju. Azzjonijiet bħal dawn jistgħu jinkludu ftehimiet ta' liċenzjar, il-kondiviżjoni tal-għarfien espert, l-ipprezzar imqassam f'saffi, inkluż bejgħ mingħajr skop ta' qligħ lil pajjiżi bi dħul baxx, il-manifattura kkuntrattata u investimenti ġodda f'faċilitajiet ta' manifattura f'pajjiżi li qed jiżviluppaw. L-UE tistenna li l-produtturi u l-iżviluppaturi kollha tal-vaċċini jagħmlu wegħdiet konkreti li jżidu l-provvisti lil pajjiżi vulnerabbli li qed jiżviluppaw. F'dan ir-rigward, l-UE tilqa' l-impenn ta' kumpaniji bħal BioNTech-Pfizer, Johnson & Johnson u Moderna, li diġà impenjaw ruħhom li jagħtu 1.3 biljun doża din is-sena mingħajr profitt lill-pajjiżi bi dħul baxx u lill-pajjiżi bi dħul medju bi spejjeż aktar baxxi. It-tielet element, dwar il-proprjetà intellettwali, jistabbilixxi li l-liċenzji volontarji huma l-aktar strument effettiv biex jiġu ffaċilitati l-espansjoni tal-produzzjoni u l-kondiviżjoni tal-għarfien espert. Fejn tonqos il-kooperazzjoni volontarja, il-liċenzji obbligatorji, li permezz tagħhom gvern jagħti liċenzja mmirata li tippermetti produttur li jkun lest jagħmel vaċċin mingħajr il-kunsens ta' detentur ta' privattiva, huma għodda leġittima fil-kuntest ta' pandemija. L-UE tqis li l-membri kollha tad-WTO jinħtieġ li jkunu lesti li: L-UE qed tippreżenta wkoll komunikazzjoni ddedikata dwar il-proprjetà intellettwali lill-korp tad-WTO inkarigat mill-implimentazzjoni tal-Ftehim dwar l-Aspetti tad-Drittijiet tal-Proprjetà Intellettwali Relatati mal-Kummerċ (il-Kunsill TRIPS). Hawnhekk, l-UE tipprovdi aktar dettalji u ċarezza dwar kull wieħed mit-tliet punti dwar il-proprjetà intellettwali u torbothom mad-dispożizzjonijiet speċifiċi fil-Ftehim TRIPS. Fir-rigward tar-rinunzja wiesgħa proposta minn għadd ta' membri tad-WTO, il-Kummissjoni Ewropea, filwaqt li hija lesta li tiddiskuti kull għażla li tgħin biex tintemm il-pandemija malajr kemm jista' jkun, mhijiex konvinta li din tipprovdi l-aħjar rispons immedjat biex jintlaħaq l-objettiv tal-aktar distribuzzjoni wiesgħa u f'waqtha tat-tilqim kontra l-COVID-19 li d-dinja teħtieġ b'mod urġenti. Il-proposti tal-lum għandhom l-għan li jilħqu dan l-objettiv b'mod rapidu u effettiv*. Għal aktar Informazzjoni Mistoqsijiet u tweġibiet Skeda informattiva Komunikazzjoni tal-UE lill-Kunsill Ġenerali tad-WTO Komunikazzjoni tal-UE lill-Kunsill TRIPS tad-WTO Immodifikat fl-04/06/2021 fis-13: 21